Eskom-tariefverhogings: Solidariteit waarsku oor gevolgeArgieffoto: GCIS Solidariteit het deelgeneem aan ŉ gesamentlike mediakonferensie met ander vakbonde oor die impak van die beplande tariefverhogings, veral op die metaal- en ingenieursbedryf. Marius Croucamp, hoof van die metaalbedryf in Solidariteit, het by die konferensie in Johannesburg gesê dat die metaal- en ingenieursbedryf eenvoudig nie die verhoging in kragtariewe sal kan absorbeer nie. “Insetkoste het die afgelope ruk weens verskeie redes gestyg, terwyl kommoditeitspryse toenemend onstabiel is. Die genoemde faktore het reeds in die bedryf neerslag gevind in die vorm van afleggings, korttyd en verliese. Die voorgestelde tariefverhogings sal ŉ geweldige terugslag spesifiek vir die metaal- en ingenieursbedryf wees,” het Croucamp gesê. Piet le Roux, hoof van die Solidariteit Navorsingsinstituut, meen die grondprobleem is dat Eskom tans ŉ monopolie op kragvoorsiening het wat gesonde mededinging kniehalter en pryse onnatuurlik opstoot. “Wanneer Nersa ŉ nuwe tarief aankondig, is dit ŉ aanbod wat die Suid-Afrikaanse publiek met geen keuse laat nie: as hulle elektrisiteit wil hê, moet hulle dit aanvaar. Die monopolistiese struktuur van elektrisiteitsvoorsiening in Suid-Afrika maak mededinging in elektrisiteitsvoorsiening feitlik onmoontlik. Die regering behoort onafhanklike kragvoorsiening in hierdie onsekere tye te verwelkom, eerder as om wetgewing daarteen gereed te hê.” Le Roux het gesê die oplossing vir Eskom se finansiële probleme lê boonop nie in die verhoging van kragtariewe nie. “Eskom verryk ŉ handjievol individue deur buitengewoon duur kontrakte in die naam van Swart Ekonomiese Bemagtiging aan hulle toe te ken, in plaas daarvan om elektrisiteit so goedkoop en doeltreffend moontlik te lewer,” het Le Roux gesê. “Intussen moet nywerhede ten duurste betaal vir onbetroubare kragvoorsiening.”